**VIRTUALNA NOVINARSKA KONFERENCA DIREKTORATA ZA OBRAMBNO POLITIKO  
(mag. Uroš Zorko, generalni direktor)**

**»*Sodelovanje RS v MOM na Zahodnem Balkanu kot zgodba o uspehu*«**

**9. februar 2021**

Namen današnje virtualne novinarske konference je okvirno **predstaviti dosežke, učinke in izzive sodelovanja Slovenske vojske (SV) in Ministrstva za obrambo v mednarodnih operacijah in misijah (MOM), predvsem na območju Zahodnega Balkana,** ter **orisati naše prihodnje ambicije in načrte** na tem področju.

Kljub dejstvu, da se **Republika** **Slovenija (RS) uvršča med države z visoko stopnjo varnosti**, **sodobni varnostni izzivi** v soseščini in širše, **posredno in neposredno vplivajo** na varnost naše države in vseh nas.

**V tem pogledu je trajna varnostna stabilizacija Zahodnega Balkana, vključitev držav tega območja v evro-atlantske integracije, njihovo povezovanje, vzdržen razvoj in napredek** naš strateški nacionalni interes. Zato je regija, skladno s cilji slovenske zunanje- in obrambne politike, tudi prednostno operativno območje delovanja v MOM.

Prihodnje leto Republika Slovenija obeležuje že **25. obletnico sodelovanja v misijah**, pri čemer velja omeniti, da so bili pripadniki SV v mednarodno operacijo **prvič napoteni prav v regijo Zahodnega Balkana**. V tem času smo sodelovali v 30 različnih operacijah, s skupno preko 14.000 pripadniki.

Slovenska vojska na območju Zahodnega Balkanadanes sodeluje v **Natovi operaciji KFOR na Kosovu** (z našim največjim, skorajda 250-članskim kontingentom), v **EU operaciji EUFOR Althea v Bosni in Hercegovini** (BiH) z 9 pripadniki ter v **Natovih poveljniško-svetovalnih strukturah** **v Sarajevu, Beogradu in Skopju** s skupno 7 pripadniki. Od leta 2016 Republika Slovenija neprekinjeno vodi Natovo pisarno v Skopju, ki bo z marcem zaprla svoja vrata, saj je Severna Makedonija medtem že postala polnopravna članica Nata.

**Na Zahodnem Balkanu deluje skupno več kot** **75 % napotenih pripadnikov SV** v misije, kar dokazuje trdno in dejavno zavezanost Republike Slovenije skupnim varnostnim, stabilizacijskim in obrambno-reformnim prizadevanjem v regiji.

V tem kontekstu je včeraj minister za obrambo mag. Matej Tonin z delegacijo opravil svoj prvi **obisk pri slovenskem kontingentu v operaciji KFOR na Kosovu**.

Na Kosovu je minister mag. Matej Tonin z delegacijo opravil zelo informativne in koristne pogovore s pripadniki **42. slovenskega kontingenta**, s poveljnikom KFOR in poveljnikom Regionalnega poveljstva Zahod. Izveden je bil tudi **obisk samostana Visoki Dečani**, ki je zadnji objekt posebnega pomena na Kosovu, ki ga še vedno varuje KFOR, med drugim tudi slovenski vojaki.

V pogovorih je bila **izražena nadaljnja trdna zavezanost RS tej operaciji in širši regiji**. S strani poveljnika je Slovenija, kot vedno doslej, prejela pohvale glede profesionalnosti, izurjenosti in dodane vrednosti pripadnikov SV ter hvaležnost za naše prispevke.

SV na Kosovu deluje že dobri dve desetletji, pri čemer je njeno **glavno poslanstvo** **zagotavljanje varnega in stabilnega okolja ter svobode gibanja**, kar se je v tem času, tudi po zaslugi pripadnic in pripadnikov Slovenske vojske, občutno izboljšalo. S tem so se zagotovili tudi potrebni pogoji za politično-diplomatsko reševanje odprtih vprašanj. Dialog Beograd – Priština, čeprav poteka počasi in z malimi koraki, brez tega ne bi bil možen.

V tem obdobju so pripadniki Slovenske vojske **prevzeli več pomembnih in vidnih dolžnosti v strukturi KFOR**, vključno z dolžnostjo namestnika poveljnika v letih 2012–2013.

Del kontingenta tvorijo tudi **civilni strokovnjaki**, ki s svojim strokovnim znanjem in izkušnjami svetujejo pri razvoju kosovskih varnostnih sil in kot politični svetovalci neposredno poveljniku KFOR.

Posebej je treba izpostaviti **več odmevnih projektov civilno-vojaškega sodelovanja za pomoč lokalnemu prebivalstvu ne glede na njihovo etnično pripadnost,** kot so sanacija cestišč, podpora veterinarskim službam, organiziranje čistilnih akcij, obnova šolskih igrišč in ostale šolske infrastrukture, izvedba številnih donacij itd.

Tako na Kosovu, kot tudi v BiH in drugje v regiji, so **pripadniki SV in civilni strokovnjaki dobro sprejeti**. Zaradi **poznavanja jezika, kulture in zgodovine** ter svoje **profesionalne, nepristranske in odgovorne drže** lažje vzpostavljajo stik in vzajemno zaupljiv odnos z lokalnim prebivalstvom, gospodarskimi in drugimi organizacijami ter oblastmi. S tem pa predstavljajo **pomembno dodatno vrednost skupnim mednarodnim naporom**.

Kako bo z našo prisotnostjo v prihodnje?

Tudi v prihodnje sodelovanje v operacijah na Zahodnem Balkanu ostaja ena ključnih prioritet Republike Slovenije. **Pri tem pa se nameravamo postopoma s kvantitativnega bolj osredotočiti na kvalitativni vidik sodelovanja** in bolj uravnoteženo zasledovati naše zunanjepolitične ambicije, tako v regiji, kot na drugih kriznih območjih, ki jih mednarodna skupnost naslavlja s prenovljenimi pristopi. **Obenem bo več pozornosti namenjene v** okrepljeno izgradnjo zmogljivosti in pripravljenosti SV, ki nam jo omogoča Zakon o investicijah, v podporne naloge sistemu zaščite in reševanja, tudi v boju zoper pandemijo, ter seveda nadaljnje aktivnosti v sklopu varovanja državne meje.

Kadrovski resursi SV so omejeni, in določeno rezervo v tem pogledu vidimo v postopni **delni rekonfiguraciji našega prispevka v KFOR**, ki bo sicer še vedno najobsežnejši in robusten, a preusmerjen v manj kinetične naloge. To seveda počnemo v dogovoru z zaveznicami in kar nekaj izmed njih, ki so bile do sedaj manj prisotne, se želi v prihodnje bolj angažirati.

**Del sproščenih sil SV bo preusmerjenih** v operacijo EUFOR Althea v BiH, v misijo EU v Maliju in nadaljnje angažiranje v preoblikovanih misijah v Iraku. Obenem bomo skladno z našimi ambicijami in lastnimi potrebami **krepili pripravljenost naših enot** v okviru Natovih odzivnih sil (NRF), Natove pobude pripravljenosti (NRI), po možnosti v bojni skupini eFP v Latviji in v času slovenskega predsedovanja Svetu EU v 2. polovici 2021 tudi v Bojni skupini EU.

V okviru **operacije EUFOR Althea v BiH že v mesecu marcu prevzemamo skupino za spremljanje in povezavo (LOT)**, ki predstavlja vez med EUFOR-jem in civilnim okoljem na dodeljenem območju delovanja.

S prevzemom te skupine Slovenija močno krepi **svoj prispevek v omenjeni operaciji –** naš prispevek bomo **podvojili na približno 20 pripadnikov.** Nameravamo pa ga nadgraditi tudi **s širšim civilnim medresorskim angažmajem in izvajanjem civilnih razvojnih projektov v podporo lokalnemu prebivalstvu**, kot del celovitejšega pristopa sodelovanja RS v MOM.

Z vsemi omenjenimi prilagoditvami **bomo okrepili učinke naših prispevkov k mirovnim in stabilizacijskim naporom mednarodne skupnosti,** hkrati pa tudi omogočili močnejši razvojni potencial SV.